《莺啼序》
清代·冒丹书

检点春光，啭不尽、千声春鸟。惊心甚、偷送流年，报春又呼春杪。

浓绿烟拖花是梦，残红雨过香生晓。爱吾庐城北，不用较春多少。

曲曲荒林，瀰瀰春涨，四面银波缟。向中流、拿引葱鹙，烦襟濯空如扫。

指斜阳、树挂愁些，易黄昏，天连青了。笑频年，碧草炎枯，白鹇才到。

昼长卜夜，尽待月上鸟飞，任鱼游春沼。想多感多情，人世拘牵，难逢嬉笑。

舞爱溪前，歌听尘外，纵饶耳目成怡悦，只中年、欢处心神悄。

破除万事，须知饮莫留残，便醉也，还萦搅。陡来心上，往日今番，一样春风袅。

端的年随春逝，弄花攀柳，几同荣落，几争媸好。灯火楼台，笙箫尊酒，廿年胜事难重问，喜白头、健饭青天照。

临流几个知心，剩数晨钟，星稀月小。

作者简介：清江苏如皋人，字青若。冒襄子。贡生。官同知。性孝，尝以身救父。有《枕烟堂集》、《西堂集》。